Летам гэтага года была зацверджана абноўленая Канцэпцыя развіцця прафесійнай арыентацыі моладзі Рэспублікі Беларусь, дзе шмат увагі якраз і ўдзяляецца сучасным метадам ды інструментам прафарыентацыйнай работы. Напрыклад, адзначаецца важнасць трэнінгавых заняткаў для моладзі. Папярэдні варыянт канцэпцыі быў прыняты ў 2001 годзе, а распрацоўвалі гэты дакумент, як і змены ў ім, міністэрствы працы і сацыяльнай абароны, адукацыі і эканомікі — ведамствы, непасрэдна зацікаўленыя ў эфектыўнай прафарыентацыі моладзі. А што можна лічыць эфектыўнай работай у гэтым напрамку? Мне здаецца, перш за ўсё тое, што чалавек, закончыўшы ўстанову адукацыі, адпрацаваўшы па размеркаванні, калі апошняе для яго ўстаноўлена, застаецца ў прафесіі на ўсё жыццё ці вельмі надоўга, імкнецца да развіцця ў абранай галіне дзейнасці.